Põhja Prefektuuri operatiivjuht Veiko Randlaine ütles "Aktuaalsele kaamerale", et kella üheksa ajal toimunud kakluse käigus võttis 34-aastane mees autost talle kuuluva registreeritud relva ja tulistas 26-aastast meest kätte.

Politsei andmetel läbis kuul lihase. 26-aastane kannatanu viidi haiglasse ning tulistaja peeti kinni. "Aktuaalse kaamera" andmetel oli tulistaja Taavi Sõnajalg.

Politsei algatas seoses raske avaliku korra rikkumisega kriminaalmenetluse. Tulistajal pole kriminaalset tausta, ütles Randlaine.

"Mis siin nüüd täpselt on toimunud, siis seda ma hetkel kommenteerida lõpuni kindlasti ei oska ja ka ei saa. Selle peab välja selgitama kriminaalmenetlus," ütles Randlaine.

Randlaine kutsus üles intsidenti pealt näinud inimestel sellest politseile teada andma.

Hetkel on sündmuskoht osaliselt piiratud ja politseinikud koguvad tõendeid. Tulirelvast lasknud mehel on kehtiv relvaluba.

Delfi andmetel toimus intsident baari Café VSi ukse ees. Pealtnägija sõnul oli selle ees grupp inimesi, kes tegid suitsu ja rääkisid omavahel. "Siis läks neist osal omavahel vaidluseks ja ühel hetkel ilmus välja relv," rääkis Delfile pealtnägija, kes samal ajal oli teel läheduses asuvasse töökohta. "Kõik eskaleerus väga kiiresti. Ta tulistas teisele vist õlga."

Tulistamispaik Tallinnas Pärnu maanteel Autor: Rauno Korju/ERR